Rob Zepp

**Rob Zepp** (* 7. september 1981, Newmarket, Ontário, Kanada) je bývalý kanadsko-nemecký profesionálny hokejový brankár. Preslávil sa najmä pôsobením v tíme Eisbären Berlin v najvyššej nemeckej súťaži Deutsche Eishockey Liga (DEL). Jednu sezónu odchytal aj v tíme Philadelphia Flyers v NHL. Nemecko reprezentoval na troch Majstrovstvách sveta v ľadovom hokeji.

## Kariéra
Rob Zepp sa narodil v Kanade a hokejovo vyrastal v Ontario Hockey League. Bol dvakrát draftovaný do NHL. Najskôr v roku 1999 tímom Atlanta Thrashers (4. kolo, 110. celkovo), ale po dvoch rokoch, v ktorých sa s tímom nedohodol na vstupnej zmluve sa zúčastnil draftu znova, tentokrát si ho taktiež v 4. kole vybral tím Carolina Hurricanes.

Za Carolinu Zepp nenastúpil napriek tomu, že v lete 2004 s ňou podpísať jednoročný dvojcestný kontrakt. Prvé roky profesionálnej kariéry trávil v nižších severoamerických ligách AHL a ECHL.
[vľavo|náhľad|Zepp v drese [Lehigh Valley Phantoms]]
V roku 2006 odcestoval do Fínska, kde nastupoval za tím SaiPa. Od sezóny 2007/08 pôsobil v tíme Eisbären Berlin, pre ktorý sa stal dlhoročnou brankárskou „jednotkou“ a s tímom získal päťkrát majstrovský titul.

Zepp vďaka svojim úspechom získal nemecké občianstvo a krajinu reprezentoval na Majstrovstvách sveta 2010 a neskôr aj v rokoch 2013 a 2014. Výraznejšie reprezentačné úspechy však nezaznamenal. V roku 2013 bol v bránkovisku pri úspešnej olympijskej kvalifikácii.

V lete 2014 dostal prekvapivú šancu vstúpiť do NHL, keď s ním podpísala jednoročnú dvojcestnú zmluvu Philadelphia Flyers.

21. decembra 2014 Zepp debutoval proti Winnipegu Jets, v ktorom Flyers vyhrali 4:3 po predĺžení. Zepp sa stal druhým najstarším brankárom histórie, ktorý zažil víťazný debut v NHL - v čase zápasu mal 33 rokov.

V sezóne 2014/15 bol Zepp povolaný do prvého tímu pri zraneniach Steva Masona a tvoril dočasný tandem s Rayom Emerym. V ročníku odchytal 10 zápasov so ziskom 88,8% úspešnosti zákrokov a 2,89 inkasovaného gólu na zápas. Philadelphia sa s ním po sezóne rozhodla zmluvu nepredĺžiť a Zepp sa rozhodol ukončiť svoju profesionálnu hráčsku kariéru.

## Vzdelanie
Zepp počas svojho pôsobenia v OHL vyštudoval odbor „biznis“ na Eastern Michigan University.

## Ocenenia a úspechy
* *Dave Pinkey Trophy* (1999) – ocenenie pre brankára s najnižším priemerom inkasovaných gólov na zápas v OHL
* *CHL Scholastic Player of the Year* (1999) – ocenenie pre hokejistu, ktorý prepája výborné športové výkony s výbornými výsledkami v štúdiu
* OHL All-Star Game (2000)
* *Dave Pinkey Trophy* (2000)
* Druhý All-Star Tím OHL (2000)
* OHL All-Star Game (2001)
* *Dave Pinkey Trophy* (2001)
* Druhý All-Star Tím OHL (2001)
* ECHL All-Star Game (2003)
* Majstrovský titul s Eisbären Berlin v DEL (2008)
* DEL All-Star Game (2009)
* Majstrovský titul s Eisbären Berlin v DEL (2009)
* Majstrovský titul s Eisbären Berlin v DEL (2011)
* Najlepší brankár turnaja Európska trofej (2011)
* Výhra Európskej trofeje s Eisbären Berlin (2011)
* Majstrovský titul s Eisbären Berlin v DEL (2012)
* Majstrovský titul s Eisbären Berlin v DEL (2013)
* Najlepší brankár turnaja Európska trofej (2013)
* Jeden z troch najlepších hráčov tímu na turnaji – Majstrovstvá sveta 2013

## Referencie

Kategória:Nemeckí hokejoví brankári
Kategória:Kanadskí hokejoví brankári
Kategória:Brankári Philadelphia Flyers
Kategória:Hráči Eisbären Berlin
Kategória:Hráči SaiPa Lappeenranta
Kategória:Hokejisti draftovaní klubom Atlanta Thrashers
Kategória:Hokejisti draftovaní klubom Carolina Hurricanes
Kategória:Účastníci MS v hokeji 2010
Kategória:Účastníci MS v hokeji 2013
Kategória:Účastníci MS v hokeji 2014
Kategória:Osobnosti z Newmarketu (Ontário)